CELEX: 32011R1240
Language: lv
Date: 2011-11-30 00:00:00
Title: Komisijas Īstenošanas regula (ES) Nr. 1240/2011 ( 2011. gada 30. novembris ), ar ko nosaka ārkārtas pasākumus attiecībā uz ārpuskvotas cukura un izoglikozes laišanu Savienības tirgū ar samazinātu pārpalikuma maksājumu 2011./2012. tirdzniecības gadā

1.12.2011   
            
            
               LV
            
            
               Eiropas Savienības Oficiālais Vēstnesis
            
            
               L 318/9
            
         KOMISIJAS ĪSTENOŠANAS REGULA (ES) Nr. 1240/2011
   (2011. gada 30. novembris),
   ar ko nosaka ārkārtas pasākumus attiecībā uz ārpuskvotas cukura un izoglikozes laišanu Savienības tirgū ar samazinātu pārpalikuma maksājumu 2011./2012. tirdzniecības gadā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 64. panta 2. punktu un 187. pantu saistībā ar 4. pantu,
   tā kā:
   
               (1)
            
            
               Cukura cenas pasaules tirgū vairākus mēnešus ir tuvas cukura cenām Savienības iekšējā tirgū vai pat augstākas par tām. Pasaules tirgus cenu prognozes, pamatojoties uz cukura cenām Ņujorkas un Londonas biržu nākotnes darījumiem 2012. gada martā, maijā un jūlijā, norāda, ka pasaules tirgū arī turpmāk saglabāsies augsta cena. Tāpēc sagaidāms, ka imports no trešām valstīm saskaņā ar noteiktiem preferenču nolīgumiem 2011./2012. tirdzniecības gadā palielināsies tikai nedaudz.
            
         
               (2)
            
            
               Prognozētā Savienības cukura bilance 2011./2012. tirdzniecības gadam liecina par negatīvu atšķirību starp kvotas cukura izmantošanas apjomu un daudzumu, kam būtu jābūt pieejamam, aptuveni 700 000 tonnu apmērā. Rezultātā zemais krājumu atlikuma līmenis draud nopietni traucēt Savienības cukura tirgus apgādi un var palielināties cukura cena Savienības iekšējā tirgū.
            
         
               (3)
            
            
               Savukārt labā raža dažos Savienības reģionos ir izraisījusi to, ka saražotais cukura daudzums gandrīz par pieciem miljoniem tonnu pārsniedz Regulas (EK) Nr. 1234/2007 56. pantā noteikto kvotu. Ņemot vērā aplēses par cukura ražotāju līgumsaistībām attiecībā uz dažiem rūpnieciskiem izmantojumiem, kas noteikti Regulas (EK) Nr. 1234/2007 62. pantā, un 2011./2012. gada eksporta saistībām attiecībā uz ārpuskvotas cukuru, joprojām būs pieejams ievērojams daudzums ārpuskvotas cukura aptuveni 1 000 000 tonnu apmērā. Lai daļēji apmierinātu pieprasījumu un izvairītos no pārmērīgas cenu celšanās, daļu šā cukura varētu darīt pieejamu Savienības cukura tirgū.
            
         
               (4)
            
            
               Saskaņā ar Regulas (EK) Nr. 1234/2007 187. pantu Komisija ir pilnvarota veikt vajadzīgos pasākumus attiecībā uz šo nozari, ja produktu biržas cena vai cena pasaules tirgū sasniedz līmeni, kas kaitē vai varētu kaitēt Savienības tirgus apgādei. Šajā sakarā iespējamie pasākumi neaprobežojas tikai ar skaidri norādīto pasākumu, saskaņā ar kuru tiek veikta pilnīga vai daļēja ievedmuitas nodokļu piemērošanas apturēšana.
            
         
               (5)
            
            
               Cukura cena pasaules tirgū 2010./2011. tirdzniecības gadā noteiktos laika periodos bija tuvu reģistrētajai vidējai Savienības tirgus cenai vai pat pārsniedza to. Ņemot vērā šo faktu, kā arī ar importu saistītās transporta izmaksas un kavējumus, tikai ar ievedmuitas nodokļu samazināšanas instrumentu varētu nepietikt, lai risinātu problēmas saistībā ar kvotas cukura trūkumu un spiedienu uz cenām ES tirgū.
            
         
               (6)
            
            
               Saskaņā ar Regulas (EK) Nr. 1234/2007 64. panta 2. punktu Komisija ir pilnvarota par cukuru un izoglikozi, kas saražoti, pārsniedzot kvotu, noteikt pārpalikuma maksājumu pietiekami augstā līmenī, lai novērstu pārpalikuma daudzumu uzkrāšanos. Komisijas 2006. gada 29. jūnija Regulas (EK) Nr. 967/2006, ar ko nosaka sīki izstrādātus piemērošanas noteikumus Padomes Regulai (EK) Nr. 318/2006 attiecībā uz cukura produkciju, kura pārsniedz kvotu (2), 3. panta 1. punktā šis pārpalikuma maksājums ir noteikts EUR 500 apmērā par tonnu.
            
         
               (7)
            
            
               Pastāvīgi zemais cukura piegāžu apjoms iekšējā tirgū 2011./2012. tirdzniecības gadā var ļaut pārdot 400 000 tonnu ārpuskvotas cukura iekšējā tirgū. Tā kā piegādes deficīts nav tik smags kā 2010./2011. tirdzniecības gadā un pasākums salīdzinājumā ar 2010./2011. tirdzniecības gadu tiek veikts agrākā stadijā, turklāt vēl pastāv zināma neskaidrība attiecībā uz precīziem ES tirgū pieejamajiem daudzumiem, ir lietderīgi noteikt samazinātu maksājumu, lai izvairītos no pārpalikuma daudzumu uzkrāšanās riska. Šādam ierobežotam cukura daudzumam, kas saražots virs kvotas, būtu jānosaka samazināts pārpalikuma maksājums par tonnu, kas atbilst starpībai starp visnesenāk publiski pieejamo vidējo Savienības cenu un pasaules tirgus cenu.
            
         
               (8)
            
            
               Tā kā Regulā (EK) Nr. 1234/2007 noteiktas gan cukura, gan izoglikozes kvotas, līdzīgs pasākums būtu jāpiemēro attiecīgam ārpus kvotas saražotam izoglikozes daudzumam, jo šis produkts zināmā mērā ir cukura komerciāls aizstājējs.
            
         
               (9)
            
            
               Šā iemesla dēļ un lai palielinātu piegādes, cukura un izoglikozes ražotājiem būtu jāiesniedz dalībvalstu kompetentajām iestādēm pieteikums, lai saņemtu sertifikātu, kas ļauj tiem Savienības tirgū pārdot konkrētus ārpus kvotas ierobežojumiem saražotus daudzumus, kuriem tiktu piemērots samazināts pārpalikuma maksājums.
            
         
               (10)
            
            
               Sertifikātu derīguma laikam būtu jābūt ierobežotam, lai sekmētu ātru piegādes situācijas uzlabošanos.
            
         
               (11)
            
            
               Nosakot maksimālo ierobežojumu daudzumam, ko katrs ražotājs var pieprasīt vienā pieteikumu iesniegšanas periodā, un izsniedzot sertifikātus tikai produktiem, ko saražojis pats pieteikuma iesniedzējs, ar šo regulu izveidotā sistēma novērstu spekulatīvu rīcību.
            
         
               (12)
            
            
               Iesniedzot pieteikumu, cukura ražotājiem būtu jāapņemas samaksāt minimālo cenu par cukurbietēm, kas izmantotas to pieprasītā cukura daudzuma saražošanai. Būtu jākonkretizē minimālās atbilstības prasības attiecībā uz pieteikumiem.
            
         
               (13)
            
            
               Dalībvalstu kompetentajām iestādēm būtu jāpaziņo Komisijai par saņemtajiem pieteikumiem. Lai vienkāršotu un standartizētu šo paziņojumu, būtu jābūt pieejamiem attiecīgiem paraugiem.
            
         
               (14)
            
            
               Komisijai būtu jānodrošina, ka sertifikātus piešķir, nepārsniedzot šajā regulā noteiktos daudzuma ierobežojumus. Tāpēc Komisijai vajadzības gadījumā būtu jābūt iespējai noteikt piešķīruma koeficientu, kas piemērojams saņemtajiem pieteikumiem.
            
         
               (15)
            
            
               Dalībvalstīm būtu nekavējoties jāpaziņo pieteikuma iesniedzējiem, vai to pieprasītais daudzums piešķirts pilnībā vai daļēji.
            
         
               (16)
            
            
               Samazināts pārpalikuma maksājums būtu jāmaksā pēc tam, kad iesniegums ir pieņemts, un pirms sertifikāta izdošanas.
            
         
               (17)
            
            
               Kompetentajām iestādēm būtu jāpaziņo Komisijai daudzumi, par kuriem ir izdoti sertifikāti un kam piemēro samazinātus pārpalikuma maksājumus. Šim nolūkam Komisijai būtu jādara pieejami attiecīgi paraugi.
            
         
               (18)
            
            
               Savienības cukura tirgū laistajiem cukura daudzumiem, kas pārsniedz saskaņā ar šo regulu izdotajos sertifikātos noteiktos daudzumus, būtu jāpiemēro Regulas (EK) Nr. 1234/2007 64. panta 2. punktā paredzētais pārpalikuma maksājums. Tādēļ ir lietderīgi noteikt, ka jebkuram pieteikuma iesniedzējam, kurš nepilda saistības par tam izdotajā sertifikātā norādītā daudzuma laišanu Savienības tirgū, arī jāmaksā EUR 500 par tonnu. Šīs konsekventās pieejas mērķis ir novērst to, ka ar šo regulu ieviestais mehānisms tiek izmantots ļaunprātīgi.
            
         
               (19)
            
            
               Lai noteiktu vidējās cenas kvotas un ārpuskvotas cukuram Savienības tirgū saskaņā ar 13. panta 1. punktu Komisijas 2006. gada 29. jūnija Regulā (EK) Nr. 952/2006, ar ko paredz sīki izstrādātus īstenošanas noteikumus Padomes Regulai (EK) Nr. 318/2006 attiecībā uz iekšējā cukura tirgus un kvotu sistēmas pārvaldību (3), cukuru, uz ko attiecas saskaņā ar šo regulu izdots sertifikāts, uzskata par kvotas cukuru.
            
         
               (20)
            
            
               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
            
         IR PIEŅĒMUSI ŠO REGULU.
   1. pants
   Pārpalikuma maksājuma pagaidu samazinājums
   Atkāpjoties no Regulas (EK) Nr. 967/2006 3. panta 1. punkta, pārpalikuma maksājuma summu par maksimālo daudzumu 400 000 tonnu cukura, izsakot baltā cukura ekvivalentā, un 21 000 tonnu izoglikozes, izsakot sausnā, kas saražots, pārsniedzot Regulas (EK) Nr. 1234/2007 VI pielikumā noteikto kvotu, un laists Savienības tirgū 2011./2012. tirdzniecības gadā, nosaka EUR 85 apmērā par tonnu. Samazināto pārpalikuma maksājumu izmaksā pēc tam, kad ir pieņemts pieteikums, kā minēts 2. pantā, un pirms ir izdots 6. pantā minētais sertifikāts.
   2. pants
   Pieteikums sertifikāta saņemšanai
   1.   Lai izmantotu 1. pantā norādītos nosacījumus, cukura un izoglikozes ražotāji iesniedz pieteikumu sertifikāta saņemšanai.
   2.   Pieteikumu var iesniegt vienīgi uzņēmumi, kas ražo cukurbiešu vai cukurniedru cukuru vai izoglikozi un kas apstiprināti saskaņā ar Regulas (EK) Nr. 1234/2007 57. pantu, un kam saskaņā ar minētās regulas 56. pantu piešķirta ražošanas kvota 2011./2012. tirdzniecības gadam.
   3.   Katrs pretendents var iesniegt ne vairāk kā vienu pieteikumu attiecībā uz cukuru un izoglikozi vienam pieteikumu iesniegšanas periodam.
   4.   Pieteikumus sertifikāta saņemšanai iesniedz pa faksu vai elektronisko pastu tās dalībvalsts kompetentajai iestādei, kurā uzņēmums ir apstiprināts. Dalībvalstu kompetentās iestādes var pieprasīt, lai elektroniski iesniegtajiem pieteikumiem būtu pievienots uzlabots elektroniskais paraksts Eiropas Parlamenta un Padomes Direktīvas 1999/93/EK (4) nozīmē.
   5.   Pieteikumus pieņem, ja tie atbilst šādiem nosacījumiem:
   
               a)
            
            
               pieteikumā norādīts:
               
                           i)
                        
                        
                           pieteikuma iesniedzēja vārds, uzvārds / nosaukums, adrese un PVN maksātāja numurs; un
                        
                     
                           ii)
                        
                        
                           pieprasītie daudzumi, kas izteikti baltā cukura ekvivalenta tonnās vai izoglikozes sausnas tonnās, noapaļojot līdz veseliem skaitļiem;
                        
                     
         
               b)
            
            
               šim pieteikumu iesniegšanas periodam pieprasītie daudzumi, kas izteikti baltā cukura ekvivalenta tonnās un izoglikozes sausnas tonnās, nepārsniedz 50 000 tonnu attiecībā uz cukuru un 2 500 tonnu attiecībā uz izoglikozi;
            
         
               c)
            
            
               ja pieteikums attiecas uz cukuru, pieteikuma iesniedzējs apņemas samaksāt cukurbiešu minimālo cenu, kas noteikta Regulas (EK) Nr. 1234/2007 49. pantā, par cukura daudzumu, uz ko attiecas saskaņā ar šīs regulas 6. pantu piešķirtie sertifikāti;
            
         
               d)
            
            
               pieteikumu raksta tās dalībvalsts oficiālajā valodā vai vienā no oficiālajām valodām, kurā iesniegts pieteikums;
            
         
               e)
            
            
               pieteikumā ir norādīta atsauce uz šo regulu un datumu, līdz kuram jāiesniedz pieteikumi attiecīgajam pieteikumu iesniegšanas periodam;
            
         
               f)
            
            
               pieteikuma iesniedzējs neievieš nekādus jaunus nosacījumus papildus tiem, kas noteikti šajā regulā.
            
         6.   Pieteikumus, kas nav iesniegti saskaņā ar 1. līdz 5. punktu, nepieņem.
   7.   Pieteikumu pēc iesniegšanas nedrīkst atsaukt vai grozīt pat tad, ja pieprasītais daudzums piešķirts tikai daļēji.
   3. pants
   Pieteikumu iesniegšana
   1.   Pirmais periods, kura laikā var iesniegt pieteikumu, beidzas 2011. gada 7. decembrī pulksten 12.00 dienā pēc Briseles laika.
   2.   Pieteikumu iesniegšanas termiņi otrajam un turpmākajiem pieteikumu iesniegšanas periodiem sākas pirmajā darbdienā pēc iepriekšējā termiņa beigu datuma. Tie visi beidzas pulksten 12.00 dienā pēc Briseles laika 2011. gada 14. decembrī, 2012. gada 11. janvārī, 2012. gada 25. janvārī, 2012. gada 1. februārī, 2012. gada 15. februārī, 2012. gada 6. jūnijā, 2012. gada 27. jūnijā un 2012. gada 11. jūlijā.
   3.   Komisija var apturēt pieteikumu iesniegšanu vienam vai vairākiem pieteikumu iesniegšanas periodiem.
   4. pants
   Dalībvalstu ziņošana par pieteikumiem
   1.   Dalībvalstu kompetentās iestādes, pamatojoties uz 2. pantā izklāstītajiem nosacījumiem, lemj par to, vai pieteikumus var pieņemt. Ja kompetentās iestādes nolemj, ka pieteikumu nevar pieņemt, tās nekavējoties par to paziņo pieteikuma iesniedzējam.
   2.   Kompetentā iestāde ne vēlāk kā piektdienā pa faksu vai elektronisko pastu paziņo Komisijai par visiem pieņemtajiem pieteikumiem, kas iesniegti iepriekšējā pieteikumu iesniegšanas periodā. Minētajā paziņojumā netiek iekļauti 2. panta 5. punkta a) apakšpunkta i) punktā minētie dati. Dalībvalstis, kuras nav saņēmušas pieteikumus, bet kurām 2011./2012. tirdzniecības gadā piešķirta cukura vai izoglikozes kvota, tajā pašā termiņā arī nosūta Komisijai paziņojumu par to, ka pieteikumi nav iesniegti.
   3.   Paziņojumu formu un saturu nosaka, pamatojoties uz paraugiem, kurus Komisija darījusi pieejamus dalībvalstīm.
   5. pants
   Ierobežojumu pārsniegums
   Ja informācija, ko dalībvalstu kompetentās iestādes paziņojušas saskaņā ar 4. panta 2. punktu, liecina, ka pieprasītie daudzumi pārsniedz 1. pantā noteiktos ierobežojumus, Komisija:
   
               a)
            
            
               nosaka piešķīruma koeficientu, ko dalībvalstis piemēro daudzumiem, uz ko attiecas katrs paziņotais pieteikums sertifikāta saņemšanai;
            
         
               b)
            
            
               noraida vēl nepaziņotos pieteikumus;
            
         
               c)
            
            
               noslēdz pieteikumu iesniegšanas termiņu.
            
         6. pants
   Sertifikātu izdošana
   1.   Neskarot 5. pantu, desmitajā darbdienā pēc nedēļas, kurā beidzas pieteikumu iesniegšanas periods, kompetentā iestāde izsniedz sertifikātus par pieteikumiem, kas paziņoti Komisijai saskaņā ar 4. panta 2. punktu attiecīgajā pieteikumu iesniegšanas periodā.
   2.   Katru pirmdienu dalībvalstis paziņo Komisijai par cukura un/vai izoglikozes daudzumiem, par ko tās izdevušas sertifikātus iepriekšējā nedēļā.
   3.   Sertifikāta veidlapa norādīta pielikumā.
   7. pants
   Sertifikātu derīgums
   Sertifikāti ir derīgi līdz otrā mēneša beigām pēc mēneša, kurā sertifikāts izdots.
   8. pants
   Sertifikātu nododamība
   No sertifikātiem izrietošās tiesības un saistības nav nododamas.
   9. pants
   Cenu paziņošana
   Piemērojot Regulas (EK) Nr. 952/2006 13. panta 1. punktu, pārdotā cukura daudzumu, uz ko attiecas saskaņā ar šo regulu izdots sertifikāts, uzskata par kvotas cukuru.
   10. pants
   Uzraudzība
   1.   Pieteikuma iesniedzēji Regulas (EK) Nr. 952/2006 21. panta 1. punktā paredzētajiem ikmēneša paziņojumiem pievieno daudzumus, par kuriem tie saņēmuši sertifikātus saskaņā ar šīs regulas 6. pantu.
   2.   Līdz 2012. gada 31. oktobrim katrs sertifikāta turētājs saskaņā ar šo regulu iesniedz dalībvalstu kompetentajām iestādēm pierādījumus, ka visi daudzumi, uz ko attiecas tā sertifikāti, tikuši laisti Savienības tirgū. Par katru sertifikātā norādīto tonnu, kas nav laista Savienības tirgū nevis nepārvaramas varas apstākļu, bet citu iemeslu dēļ, nosaka maksājumu EUR 415 par tonnu.
   3.   Dalībvalstis paziņo Komisijai Savienības daudzumus, kas nav laisti tirgū.
   4.   Dalībvalstis aprēķina un paziņo Komisijai starpību starp cukura un izoglikozes kopējo daudzumu, ko katrs ražotājs saražojis ārpus kvotas, un daudzumiem, no kuriem ražotāji atbrīvojušies saskaņā ar Regulas (EK) Nr. 967/2006 4. panta 1. punkta otro daļu. Ja ražotāja ārpuskvotas cukura vai izoglikozes atlikušais daudzums ir mazāks nekā šim ražotājam saskaņā ar šo regulu piešķirtie daudzumi, ražotājs par šo starpību maksā EUR 500 par tonnu.
   11. pants
   Stāšanās spēkā
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
   Tā zaudē spēku 2012. gada 31. decembrī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 30. novembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 299, 16.11.2007., 1. lpp.
   
      (2)  OV L 176, 30.6.2006., 22. lpp.
   
      (3)  OV L 178, 1.7.2006., 39. lpp.
   
      (4)  OV L 13, 19.1.2000., 12. lpp.
   
      PIELIKUMS
      Regulas 7. panta 3. punktā minētā sertifikāta paraugs
      SERTIFIKĀTS
      
         par Regulas (EK) Nr. 967/2006 3. pantā noteiktā maksājuma samazinājumu 2011./2012. tirdzniecības gadā
      
      
                  Dalībvalsts:
               
            
                  Kvotas turētājs:
               
            
                   
               
            
                  Produkts
               
               
                   
               
            
                  Pieprasītie daudzumi:
               
               
                   
               
            
                  Piešķirtie daudzumi:
               
               
                   
               
            
                  Samaksātais maksājums (EUR/t):
               
               
                  EUR 85 par tonnu
               
            
                  Regulas (EK) Nr. 967/2006 3. pantā minēto maksājumu 2011./2012. tirdzniecības gadā nepiemēro daudzumiem, kas piešķirti ar šo sertifikātu, ja ir ievēroti Īstenošanas regulā (ES) Nr. 1240/2011, jo īpaši tās 2. panta 5. punkta c) apakšpunktā, paredzētie noteikumi.
               
            
                  Dalībvalsts kompetentās iestādes paraksts
               
               
                  Izdošanas datums
               
            
                  Šis sertifikāts ir derīgs līdz otrā mēneša beigām pēc sertifikāts izdošanas dienas.